Denijs DeVito
Denjels Maikls "Denijs" DeVito (angļu: Daniel Michael "Danny" DeVito, Jr.; dzimis 1944. gada 17. novembrī) ir amerikāņu aktieris, komiķis, režisors un producents. Audzis itāļu izcelsmes ģimenē. 1966. gadā pabeidza Amerikāņu Dramatiskās mākslas akadēmiju. No 1970. gada filmējās nelielās lomās. 1975. gadā piedalījās Miloša Formana filmā "Kāds pārlaidās pār dzeguzes ligzdu". Kļuva pazīstams ar lomu televīzijas seriālā Taxi (1978—1983), par lomu tajā ir saņēmis Zelta globusa balvu un Emmy balvu. Pēc tam filmējies tādās filmās kā "Maiguma valoda" (1983), "Dēkas ar akmeni" (1984), "Dvīņi" (1988), "Betmens atgriežas" (1992), "Ķeriet īso" (1995) un "Losandželosa konfidenciāli" (1997). Tāpat ieskaņojis dažādus tēlus animācijas filmās "Zvaigžņu basketbols" (1996), "Herkuless" (1997) un "Lorakss" (2012). Filmējies tādos TV seriālos kā It's Always Sunny in Philadelphia (2006-2019), The Kominsky Method (2018).